**Vrednovanje u virtualnoj učionici geografije**

Sukladno dokumentu Upute za vrednovanje i ocjenjivanje u virtualnom okruženju do sada smo pratili i opisno bilježili aktivnost učenika. I dalje će naglasak biti na formativnom vrednovanju.

Imajući u vidu da je cilj vrednovanja povratna informacija učenicima o njihovom učenju, te vrednovanje usvojenosti bitnih sadržaja i ishoda učenja, planiramo vrednovanje provoditi putem aplikacija Wizer.me i Forms, a po potrebi i u dogovoru s učenicima putem videokonferencija.

Kriteriji I elementi ocjenjivanja u nastavi geografije će se korigirati .

Elementi ocjenjivanja ishoda učenja za geografiju dogovoreni su i usklađeni na nacionalnoj razini i to su:

1. geografska znanja,

2. geografsko istraživanje i vještine

3. kartografska pismenost

**GEOGRAFSKA ZNANJA**

Ovim elementom provjerava se postignuta razina kompetencija učenika-poznavanje i primjena ključnih pojmova, stupanj usvojenosti ishoda učenja (obrazovnih postignuća), a indikator su točnost i kvaliteta odgovora, reakcija na postavljeno pitanje, samostalnost.

**GEOGRAFSKO ISTRAŽIVANJE I VJEŠTINE**

Kod ovog elementa ocjenjuje se učenikova sposobnost uočavanja pojava i procesa te povezivanje obrađenih nastavnih sadržaja općenito ili sa ostalim nastavnim temama ili predmetima. Također se ocjenjuje sposobnost samostalnog izvođenja zaključaka pri analizi geografskih problema te povezivanje naučenog sa životnom praksom.

Kroz nastavu geografije učenici trebaju usvojiti i praktične vještine kao što suorijentacija u prostoru, izrada grafičkih priloga (reljefnih profila, tematskih karata, dijagrama), analizirati grafičke priloge, primijeniti statističke i grafičke metode. Provjeravati će se kognitivne vještine (analiza grafičkih priloga...), točnost, preciznost, samostalnost, preglednost, primjena statističkih i grafičkih metoda, prezentacijske vještine i sl.

**KARTOGRAFSKA PISMENOST**

Provjerava se orijentacija učenika na geografskoj karti, čitanje i interpretacija sadržaja karata te pravilno pisanje geografskih imena.

U virtualnoj učionici geografije uglavnom će se vrednovati usvojenost geografskih vještina i kartografska pismenost.

Poseban naglasak biti će na samostalnom radu učenika, izrada prezentacija i sl, tj. usvojenost geografskih vještina.

Vrednovati će se aktivnost učenika preko diskusija i domaćih zadaća . Svaki učenik će na taj način dobiti bar jednu ocjenu.

Izrada plakata, prezentacija, projekata i istraživačkog rada prema unaprijed utvrđenim smjernicama također će se vrednovati sumativno.

Pisane provjere putem aplikacija Wizer.me i Forms planirane su u svakom razrednom odijeljenu bar jedan put.

**Vrednovanje rezultata pisane provjere (kviz)**

Ocjena odličan ( 5 ) – (90% - 100%)

Ocjena vrlo dobar ( 4 ) – (76% - 89%)

Ocjena dobar ( 3 ) - (63% - 75%)

Ocjena dovoljan ( 2 ) – (50% - 62%)

Ocjena nedovoljan ( 1 ) – (0% – 49%)

**Vrednovanje domaćeg rada**

**Odličan (5)** – učenik redovito izvršava svoje obaveze, poštuje pravila rada i upute. Samostalno i logično objašnjava geografske procese i pojave i samostalno rješava probleme. Objašnjava sadržaje vlastitim primjerima, razlikuje bitno od nebitnog.

Aktivan/a na svakom satu, svojim zalaganjem sat učini zanimljivim   
Stalno i kreativno koristi obvezne i dodatne nastavne sadržaje.

**Vrlo dobar (4)** – učenik uglavnom redovito izvršava svoje obaveze, poštuje većinu pravila i uputa za rad. Uz malu pomoć nastavnika objašnjava geografske pojave i procese, te rješava probleme. uz potpitanja i navođenje od strane učitelja, razlikuje bitno od nebitnog.

**Dobar (3)** – učenik povremeno izvršava svoje obaveze, ponekad ne poštuje dogovorena pravila i upute za rad. Prepoznaje osnovne geografske pojave i procese, ali ih ne zna samostalno obrazložiti. Uz navođenje učitelja povezuje naučeno gradivo, uočava veze između uzroka i posljedica.

**Dovoljan (2)** – učenik površno izvršava svoje obaveze, ne pridržava se dogovorenih pravila i uputa za rad. Prepoznaje osnovne geografske pojave i procese, te s teškoćom povezuje naučeno gradivo.

**Nedovoljan (1)** – učenik ne izvršava svoje obaveze, ne pridržava se uputa za rad i ne pokazuje interes za geografske sadržaje. Ne zna i ne povezuje gradivo, pogrešno objašnjava i ne razumije smisao.

**KRITERIJSKO VREDNOVANJE PREZENTACIJA-GEOGRAFIJA**

|  |  |  |  |
| --- | --- | --- | --- |
| **SASTAVNICE** | **RAZINE OSTVARENOSTI KRITERIJA** | | |
| **PRIHVATLJIVO (1 bod)** | **DOBRO (2 boda)** | **IZUZETNO (3 boda)** |
| **sadržaj** | Postoje značajnije znanstvene pogreške u prikazanim sadržajima i/ili većina sadržaja nije odabrana u skladu sa zadanom temom što otežava donošenje zaključka o zadanoj temi. Prikaz ukazuje da autor nije u zadovoljavajućoj mjeri usvojio sadržaje te da izostaje njihovo razumijevanje.  Podatci su neuredno i djelomično točno prikazani ili neki nedostaju. | Postoje manje pogreške u prikazanim sadržajima i/ili neki sadržaji nisu u potpunosti odabrani u skladu sa zadanim ciljem što može otežati donošenje zaključka o zadanoj temi. Prikaz ukazuje da je autor sadržaje usvojio i da ih većim dijelom razumije.  Podatci su pregledno i uredno prikazani, ali ne sasvim točno ili neki nedostaju. | Svi prikazani sadržaji su znanstveno utemeljeni i odabrani u skladu sa zadanim ciljem te omogućuju donošenje zaključka o zadanoj temi. Prikaz ukazuje da je autor sadržaje usvojio i da ih u potpunosti razumije.  Podatci su točno i pregledno prikazani. U prezentaciji su navedeni svi bitni pojmovi. |
| **sistematičnost prikaza** | Sistematičnost prikaza samo se minimalno nazire, a odabrani sadržaji su međusobno nepovezani.  Materijal je poslagan bez smisla, nisu navedeni ključni elementi ili su djelomično navedeni, pa je prezentaciju teško pratiti. | Sadržaji su uglavnom sistematično prikazani, ali su djelomično nepotpuni ili preopširni i/ili nejasni.  Materijal je djelomično smisleno poslagan.  Prezentacija ima naslov, autora i većinu ključnih pojmova, te djelomično dobar vremenski slijed. | Sadržaji su u potpunosti sistematično prikazani logičkim slijedom što olakšava praćenje teme.  Materijal je smisleno poslagan, pozadina slajda prilagođena temi, veličina i font slova primjereni. Slike su u skladu s temom, dobre rezolucije, a animacije sa svrhom. Količina teksta u skladu s uputama učitelja.  Prezentacija ima naslov, autora, ključne pojmove jasno istaknute. |
| **grafičko oblikovanje** | Slikovni prikazi odabrani su bez puno promišljanja o sadržajima koje trebaju predstaviti. Boje i slova su neprikladni, a važni sadržaji u pravilu nisu istaknuti pa je cijeli prikaz samo minimalno u službi zadanog cilja. Nedostaju slikovni materijali (fotografije, karte ili dijagrami) ili su loše kvalitete. Animacije i/ili zvučni efekti odvlače pozornost. Greške u pravopisu. Previše teksta (cijele rečenice umjesto natuknica). | Slikovni prikazi nisu u potpunosti u funkciji sadržaja. Korištene boje i slova nisu u potpunosti usklađeni, a važni sadržaji su samo djelomično istaknuti čime je smanjen vizualni dojam te je stilski prikaz samo djelomično u službi zadanog cilja. Premali broj slikovnog materijala ili je loše kvalitete. Previše teksta, zvučni efekti i animacije bez svrhe | Slikovni prikazi su pažljivo odabrani. Korištene su različite boje, kao i slova različitih veličina i fontova, s istaknutim bitnim sadržajima što daje izvrstan vizualni dojam, a ujedno je u službi zadanog cilja. Slike su također u skladu s temom, dobre su rezolucije, animacije sa svrhom. Količina teksta u skladu s uputama učitelja. |
| **autorstvo** | Ne navode se izvori koji su korišteni prilikom izrade prezentacije. | Nisu navedeni svi izvori korišteni prilikom izrade prezentacije, ili su netočno prikazani. | Jasno i točno su navedeni korišteni izvori prilikom izrade prezentacije. |
| Napomena: Ako sastavnica nije ostvarena niti na najnižoj očekivanoj razini ili ne postoji vrednuje se s 0 bodova. | | | |

**Bodovanje i vrednovanje:**

|  |  |
| --- | --- |
| **bodovi** | **ocjena** |
| 12,11,10 | odličan (5) |
| 9,8 | vrlo dobar (4) |
| 7,6 | dobar (3) |
| 5,4 | dovoljan (2) |

**KRITERIJSKO VREDNOVANJE PLAKATA U 5. RAZREDU-TEMA: VODA NA ZEMLJI**

|  |  |  |  |
| --- | --- | --- | --- |
| **SASTAVNICE** | **RAZINE OSTVARENOSTI KRITERIJA** | | |
| **PRIHVATLJIVO (2 boda)** | **DOBRO (3 boda)** | **IZUZETNO (6 bodova)** |
| **sadržaj** | Postoje značajnije znanstvene pogreške u prikazanim sadržajima i/ili većina sadržaja nije odabrana u skladu sa zadanom temom što otežava donošenje zaključka o zadanoj temi. Prikaz ukazuje da autor nije u zadovoljavajućoj mjeri usvojio sadržaje te da izostaje njihovo razumijevanje. | Postoje manje pogreške u prikazanim sadržajima i/ili neki sadržaji nisu u potpunosti odabrani u skladu sa zadanim ciljem što može otežati donošenje zaključka o zadanoj temi. Prikaz ukazuje da je autor sadržaje usvojio i da ih većim dijelom razumije. | Svi prikazani sadržaji su znanstveno utemeljeni i odabrani u skladu sa zadanim ciljem te omogućuju donošenje zaključka o zadanoj temi. Prikaz ukazuje da je autor sadržaje usvojio i da ih u potpunosti razumije. |
| **sistematičnost prikaza** | Sistematičnost prikaza samo se minimalno nazire, a odabrani sadržaji su međusobno nepovezani. Plakat je gotovo nemoguće pratiti bez pomoći autora. | Sadržaji su uglavnom sistematično prikazani, ali su djelomično nepotpuni ili preopširni i/ili nejasni. Plakat je donekle nepregledan te ga je teže pratiti bez pomoći autora. | Sadržaji su u potpunosti sistematično prikazani logičkim slijedom što olakšava praćenje teme svim zainteresiranim osobama, a ne samo autorima plakata. |
| **povezanost s MPT Održivi razvoj** | Povezanost s očekivanjima međupredmetne teme je minimalna. | Povezanost s očekivanjima međupredmetne teme postoji, ali u nedovoljnoj mjeri kako bi doprinijela širem razumijevanju geografskih sadržaja u konceptu Održivosti. | Povezanost s očekivanjima međupredmetne teme je jasna te doprinosi širem razumijevanju geografskih sadržaja u konceptu Održivosti. |
|  | **PRIHVATLJIVO (1 bod)** | **DOBRO (2 boda)** | **IZUZETNO (3 boda)** |
| **grafičko oblikovanje** | Plakat je minimalno stilski prepoznatljiv i vizualno neatraktivan. Slikovni prikazi odabrani su bez puno promišljanja o sadržajima koje trebaju predstaviti. Boje i slova su neprikladni, a važni sadržaji u pravilu nisu istaknuti pa je cijeli prikaz samo minimalno u službi zadanog cilja. | Plakat je stilski nedovoljno prepoznatljiv te samo djelomično privlači pažnju publike. Slikovni prikazi nisu u potpunosti u funkciji sadržaja. Korištene boje i slova nisu u potpunosti usklađeni, a važni sadržaji su samo djelomično istaknuti čime je smanjen vizualni dojam te je stilski prikaz samo djelomično u službi zadanog cilja. | Plakat je stilski prepoznatljiv, inovativan i privlači pozornost publike. Slikovni prikazi su pažljivo odabrani. Korištene su različite boje, kao i slova različitih veličina i fontova, s istaknutim bitnim sadržajima što daje izvrstan vizualni dojam, a ujedno je u službi zadanog cilja. |
| Napomena: Ako sastavnica nije ostvarena niti na najnižoj očekivanoj razini ili ne postoji vrednuje se s 0 bodova. | | | |

**Bodovanje i vrednovanje:**

0-6 bodova ......................... nedovoljan (1)

7-9 bodova .........................dovoljan (2)

10 -14 bodova ................... dobar (3)

15 -18 bodova .................... vrlo dobar (4)

19 -21 bodova ..................... odličan (5)

**KRITERIJSKO VREDNOVANJE ISTRAŽIVAČKOG RADA U NASTAVI GEOGRAFIJE**

|  |  |  |  |
| --- | --- | --- | --- |
| **SASTAVNICE** | **RAZINE OSTVARENOSTI KRITERIJA** | | |
| **IZVRSNO (3 boda)** | **DOBRO (2 boda)** | **PRIHVATLJIVO (1 bod)** |
| **prikupljanje podataka** | U zadanom vremenskom razdoblju prikuplja potrebne podatke. Koristi dva ili više izvora koje pravilno navodi. | U zadanom vremenskom razdoblju djelomično prikuplja podatke. Koristi jedan izvor kojeg pravilno navodi. | U zadanom vremenu prikuplja premalo podataka. Koristi jedan izvor i navodi ga uz pogreške. |
| **prikazivanje dobivenih rezultata** | Prikupljeni podatci su prikazani jasno i pregledno pomoću tablice, dijagrama, crteža i/ili grafičkog organizatora te su pravilno imenovani. | Prikupljeni podatci su prikazani pomoću tablice, dijagrama, crteža i/ili grafičkog organizatora, ali nisu u potpunosti pregledni. Imenovani su s manjim greškama. | Prikupljeni podatci su prikazani na nejasan i nepregledan način pomoću tablice, dijagrama, crteža i/ili grafičkog organizatora. Ima znatnijih grešaka u imenovanju. |
| **donošenje zaključaka** | Zaključak je jasno naveden i temelji se na prikupljenim i prikazanim podatcima i rezultatima. | Zaključak je naveden, ali nije u sasvim jasnoj vezi s prikupljenim podatcima i rezultatima. | Zaključak nije naveden jasno, ali se naslućuje. |
| Napomena: Ako sastavnica nije ostvarena niti na najnižoj očekivanoj razini ili ne postoji vrednuje se s 0 bodova. | | | |

**Bodovanje i vrednovanje:**

0 - 1 bod..........nedovoljan (1)

2-3 boda...............dovoljan (2)

4-5 bodova.........dobar (3)

6-7 bodova ........vrlo dobar (4)

8-9 bodova .......odličan (5)